Worcester F 80 Distinctiones

143 Mons qui est

Mons qui est secundum Rabanum, *De naturis*, tumor terre eminens. Signat vite eminenciam et mentis eleuationem in predicatore cui congruit[[1]](#footnote-1) ex officio in vita et sciencia ceteris premunire. In cuius rei figura Moyses in monte legem accepit [Exod. 19:3]. Elyas in monte diuinum responsum audiuit [3 Reg. 19:8]. Saluator in monte disci-

/fol. 263vb/

pulos docuit [Matt. 5:1], quia sicut Psal. [103:6]: *Super montes stabunt aquæ*, id est, super predicatores vita et moribus eminentes quiescent doctrine salutaris. Et nota quod inuenimus Dominum descentem de monte, ut Matt. [15:29]: Ascendentem *in montem*, vt Matt. 5[:1]: *Videns Jesus turbas, ascendit in montem*. [Matt. 15:29], sedentem in monte, Joan. 6[:3]: Abiit *Jesus in montem et ibi sedebat cum discipulis suis*. Primus est mons culpe. Secundus gratie. Tercius glorie. Primus dicitur Egipti. Secundus Oliueti. Tercius Libani. In primo, malum est manere quia locus sterilitatis et indigencie, [2] Reg. 1[:21]: *Montes Gelboe, nec ros, nec pluvia,* etc. Gelboe interpretatur voluntacio, Psal. [82:14]: *Deus[[2]](#footnote-2) meus, pone illos vt rotam*.Ibi enim nec ros devotionis nec pluuia compunctionis.

¶ Secundo[[3]](#footnote-3) est locus corrupcionis et pestilencie, Jer. 51[:25]: *Ecce ego ad te, mons* *pestifer qui corrumpis* orbem terre. Quia exterius turbas, interius corrumpis.

¶ Tercio est locus sedicionis et inimicicie, Deut. 1[:43]: *Tumentes superbia, ascendistis in montem*. In alio monte iocundum est quiescere, eo quod sit locus vbertatis, amenitatis, securitatis.

¶ De primo, Ysai. 25[:6]: *Faciet Dominus in monte [[4]](#footnote-4) convivium hoc* cunctis *populis*, vbi patet quod illud conuiuium sit nobile, quia Dominus faciet generale, quia cunctis gentibus delectabile, quia *pinguium* et *medullatorum*.

¶ De secundo, Jer. 31[:23]: *Benedicat tibi Dominus*. ¶ De tercio, Exod. 15[:17]: *Introduces, et plantabis in monte hæreditatis*. Sed antequam ad hunc montem glorie veniamus oportet nos prius ascendere in montem gratie in quo Dominus legitur ad tria[[5]](#footnote-5) ascendisse ad orandum, Matt. 14[:23]: *Dimissa turba, ascendit in montem solus orare*. Ad transfigurandum, Matt. 17[: 1-2]: Assumpsit *Petrum, Jacobum, et Joannem,* ascendit in montem, *Et transfiguratus est*.Ad docendum, Matt. 5[:1]: *Videns Jesus turbas,* *ascendit* Jesus *in montem*.

¶ Item, montes possunt dici divites, quia ceteris eminenciores, Psal. [103: 8]: *Ascendunt montes, et descendunt campi*. Item, quia ceteris magis iracundi, Psal. [143: 5]: *Tange montes, et fumigabunt*.

1. cui congruit ] Lambeth, F 128 *corr.* qui convenit F 80. [↑](#footnote-ref-1)
2. Deus ] *add*. Deus F 80. [↑](#footnote-ref-2)
3. Secundo ] Lambeth *corr.* Tercio F 80. [↑](#footnote-ref-3)
4. *in monte* ] Lambeth, F 128 *om.* F 80. [↑](#footnote-ref-4)
5. ascendere in montem gratie in quo Dominus legitur ad tria ] Lambeth, F 128 *om.* F 80. [↑](#footnote-ref-5)